עין איה על שבת ט קט
קט. הלך אצל ים ואמר אין עמדי. הנטיה לטהרת המדות, לחסידות, למחשבות רוממות שהן באות ממקורה של תורה, הנה נפלאות ד' אשר בים מעוררות את הנשמה לזה. הספנין רובן חסידים, "יורדי הים באניות עושי מלאכה במים רבים המה ראו מעשי ד' ונפלאותיו במצולה". ובודאי הרבה משפיע מעמד הנפש של ירידת הים על האנושיות בכלל להכין את לבבה לאותו המעמד המדומם שיסוד האמונה ושאיפת התורה הם קשורים בו. אמנם כ"ז הוא בהיות הבסיס הנפשי טהור, אבל ע"פ יסוד הרשעות התוכית של שאיפת השטן, אין שום השפעה של מעמד הנפש היותר עלול להתעלות אל הגובה של רגשי קודש וענות צדק, כזו של ירידת הים פועלת כלל על החיים להיטיב את ערכם, לעדנם ולקדשם. על כן לגבי שאלת השטן תורה היכן היא, אמר בצדק, הים, אין עמדי.
שבת ט קט